പന്നിപ്പടക്കം പൊട്ടി നായ്ക്കള് ചത്ത കേസിലെ പ്രതികള് പിടിയില് പാലോട്: പന്നിപ്പടക്കം വച്ച് പന്നികളെ പിടിക്കാന് ശ്രമിക്കുന്നതിനിടെ പടക്കം കടിച്ച് മൂന്ന് നായ്ക്കള് തല തകര്ന്ന് ചത്തതുമായി ബന്ധപ്പെട്ട കേസില് രണ്ടുപേരെ പാലോട് പൊലീസ് അറസ്റ്റ് ചെയ്തു. പാലുവളളി ചൂടല് ടിനാ വിലാസത്തില് ബിജു മൂങ്ങ ബിജു,45, പാലുവള്ളി മീന്മുട്ടി പൊയ്യാറ്റ് മണ്പുറത്ത് തടത്തരികത്ത് വീട്ടില് ബിജു കടമാന് ബിജു,40 എന്നിവരാണ് പിടിയിലായത്. ആഗസ്റ്റ് ഒന്ന്, രണ്ട് തീയതികളിലായി കുടവനാടുള്ള റബര് തോട്ടത്തില് രാത്രി ഒരു വളര്ത്തുനായയും രണ്ട് തെരുവുനായ്ക്കളും തല തകര്ന്ന് മരിച്ച നിലയില് കാണപ്പെട്ടതിനെ തുടര്ന്ന് സ്ഥലവാസികളും പൊലീസും നടത്തിയ അന്വേഷണത്തിലാണ് പ്രതികളെക്കുറിച്ച് വിവരം ലഭിച്ചത്. തുടര്ന്ന് ഇവരെ പിടികൂടി ചോദ്യം ചെയ്തതില് നിന്നാണ് ഇറച്ചി എടുക്കുന്നതിനായി പന്നികളെ കൊല്ലാന് വേണ്ടി മൂന്നുപേര് ചേര്ന്ന് പദ്ധതിയിട്ടതായി വെളിവായത്. മരിച്ച മൂന്ന് നായ്ക്കളെയും പുറത്തെടുത്ത് പാലോട് വെറ്ററിനറി ഇന്സ്റ്റിറ്റ്യൂട്ടിലെ ഡോ. അബീനയുടെ നേതൃത്വത്തില് പോസ്റ്റ്മോര്ട്ടം നടത്തി തെളിവുകള് ശേഖരിച്ചു. പ്രതികള് നേരത്തെയും കാട്ടുപന്നിയെ കൊന്ന് ഇറച്ചിയാക്കിയതിനും ക്രിമിനല് കേസുകളിലും ജയിലില് കിടന്നിട്ടുണ്ട്. നെടുമങ്ങാട് ഡിവൈ.എസ്.പി എം. അനില്കുമാറിന്റെ നിര്ദ്ദേശപകാരം പാലോട് ഇന്സ്പെക്ടര് സി.കെ. മനോജിന്റെ മേല്നോട്ടത്തില്, എസ്.ഐ നിസാറുദ്ദീന്, ഗ്രേഡ് എസ്.ഐമാരായ സാം രാജ്, അന്സാരി, എ.എസ്.ഐ അനില്, റിയാസ്, സുജു, അനുപ്, അനീഷ്, വിനീത് എന്നിവരടങ്ങിയ സംഘമാണ് അന്വേഷണം നടത്തുന്നത്.